Jánd Község Önkormányzat Képviselő-testületének 2016. május hó 30. napján megtartott ülésének:

a./ tárgysorozata

b./ jegyzőkönyve

c./ rendelete: 5/2016.

c./ határozata: 20- 24 /2016.

Szám: 9-2 /2016/KT.

**T Á R G Y S O R O Z A T A**

1./ Előterjesztés Jánd Község Önkormányzatának 2015. évi költségvetésének végrehajtásáról

szóló rendelet elfogadására.

Előadó: Polgármester

2./ Előterjesztés a Beregi Többcélú Kistérségi Önkormányzati Társulás Társulási

Megállapodásának módosítására.

Előadó: Polgármester

3./ Előterjesztés a települési önkormányzat gyermekjóléti, gyermekvédelmi feladatainak

2015. évi ellátásáról.

Előadó: Polgármester

4./ Előterjesztés önkormányzati ingatlan magánszemély általi megvásárlásáról.

Előadó: Polgármester

5./ Előterjesztés települési támogatást igénylők kérelmeinek elbírálására.

Előadó: Polgármester

6./ Egyebek

Jánd, 2016. május 30.

Asztalos István

polgármester

**J E G Y Z Ő K Ö N Y V**

**Készült:** Jánd Község Önkormányzat Képviselő-testületének 2016. május hó 30. napján megtartott üléséről.

**Az ülés helye:** Községháza tanácsterme (4841 Jánd, Tisza út 1. szám)

**Jelen vannak:**

Asztalos István polgármester

Szalai Kálmán alpolgármester

Csonka Sándor képviselő

dr. Lénárt Sándor Pál képviselő

Koncz Gábor képviselő

**Tanácskozási joggal jelen van:** Feketéné dr. Lázár Emese aljegyző

Csatlós Edina pénzügyi osztályvezető

Dacsó Gyöngyvér RNÖ elnöke

**Jegyzőkönyvvezető:** Konczné Mándy Klára

**Asztalos István polgármester** köszönti a megjelent képviselőket, meghívottakat. Megállapítja, hogy az ülés határozatképes, 5 képviselőből 5  képviselő jelen van.

Tájékoztatja a jelenlévőket, hogy **dr. Szilágyi Péter jegyző betegség miatti távolmaradását jelezte, ezért Feketéné dr. Lázár Emese aljegyző vesz részt az ülésen tanácskozási joggal.**

Javasolja, hogy újabb napirendként kerüljön felvételre a települési önkormányzatok 2016. évi rendkívüli önkormányzati támogatására vonatkozó igény benyújtása, valamint a Kárpát-medencei Magyarokért Egyesület telekvételi ajánlata.

A Képviselő-testület az újabb napirendi javaslat felvételét és tárgyalását, ellenszavazat és tartózkodás nélkül egyhangúlag elfogadja.

**Tárgy: (1.tsp.)Előterjesztés Jánd Község Önkormányzatának 2015. évi költségvetésének**

**végrehajtásáról szóló rendelet elfogadására.**

**Előadó: Asztalos István polgármester**

**Asztalos István:(polgármester):** Átadja a szót Feketéné dr. Lázár Emese aljegyzőnek, aki az alábbiakban tájékoztatja a Képviselő-testületet:

**Feketéné dr. Lázár Emese (aljegyző):** Köszönti a jelenlévőket. Röviden tájékoztatja a Képviselő-testületet, hogy az államháztartásról szóló 2011. évi CXCV. törvény 87. §-a alapján a vagyonról és a költségvetés végrehajtásáról

*a)* a számviteli jogszabályok szerinti éves költségvetési beszámolót,

*b)* az éves költségvetési beszámoló alapján évente, az elfogadott költségvetéssel összehasonlítható módon, az év utolsó napján érvényes szervezeti, besorolási rendnek megfelelő záró számadást kell készíteni.

Ezt a helyi önkormányzatokra vonatkozóan az államháztartásról szóló törvény végrehajtásáról szóló 368/2011. (XII. 31.) Kormányrendelet 157. § *b)* pontja fogalmazza meg szabályként, miszerint **a helyi önkormányzat, valamint az általa irányított költségvetési szerv a költségvetési év zárását követően éves költségvetési beszámolót készít.**

Az Áht. 91. § (1) bekezdése alapján a helyi önkormányzat költségvetésének végrehajtására vonatkozó zárszámadási rendelet tervezetet a jegyző készíti elő, és a polgármester terjeszti a Képviselő-testület elé úgy, hogy az előterjesztést követő harminc napon belül, de ***legkésőbb a költségvetési évet követő év ötödik hónap utolsó napjáig hatályba lépjen***.

Az Áht. 91. § (1) bekezdését érintően a helyi önkormányzatnak a zárszámadási rendelet tervezetével együtt a Képviselő-testület részére tájékoztatásul be kell nyújtania a Magyar Államkincstár (továbbiakban: Kincstár) 68/B. § szerinti ellenőrzése keretében a helyi önkormányzat éves költségvetési beszámolójával kapcsolatosan elkészített jelentését.

Az Áht. „45/A. A kincstári ellenőrzés” alcím alatti 68/B. §-a 2015. január elsejei hatállyal írta elő először ezt az ellenőrzési feladatot a Kincstár számára a helyi önkormányzatok, nemzetiségi önkormányzatok, társulások, térségi fejlesztési tanácsok és az általuk irányított költségvetési szervek körében a számviteli szabályok szerinti könyvvezetési kötelezettségeknek, teljesítendő adatszolgáltatási kötelezettségek szabályszerű teljesítésének, az éves költségvetési beszámoló megbízható, valós összképének vizsgálatára vonatkozóan.

A Kincstár tájékoztatása szerint eme feladatát a korábbi ellenőrzéseitől, illetve egyéb jogszabályi helyeken előírt ellenőrzési feladataitól függetlenül látja el. Maga az ellenőrzés 2015. év folyamán kezdődhetett volna el, a 2015-ös költségvetési év vizsgálatával, az első évben kevés számú, kockázatelemzéssel kiválasztott önkormányzatra vonatkozóan. 2015. évben ilyen jellegű ellenőrzést a Kincstár nem folytatott le Önkormányzatunknál, így tájékoztatást sem tudunk nyújtani erre vonatkozólag.

**Koncz Gábor (képviselő a Pénzügyi Bizottság elnöke):**  A bizottság az előterjesztést egyhangúlag elfogadta.

**Szalai Kálmán (képviselő):** Arra kell törekedni, hogy a helyi könyvelést a mi ügyintézőnk mielőbb átvegye és 2017. január 01-től visszakerüljön a helyi önkormányzathoz.

Tervben van, hogy ez így legyen.

**Csatlós Edina (pénzügyi osztályvezető):** Nagyon sokat segítünk Benedeknének, mert sok munka van a könyveléssel.

**Asztalos István (polgármester):** Tervezzük ezt a dolgot, reméljük, kellően fel tud készülni a szakember. Szeretnénk, hogy a könyvelés januártól visszakerüljön önkormányzatunkhoz.

**Feketéné dr. Lázár Emese (aljegyző):** Jogszabályilag is napra készen kell lennie a könyvelésnek, és az ügyintézőnek állandóan figyelnie kell a változásokat.

**Asztalos István (polgármester):** A 2014-es évben igyekeztünk előre lépni. Teher volt a végkielégítés kifizetése. Nagyobb összegű lemaradás, hogy nem volt elköltve a START-os előleg, vissza kellett fizetni. Többcélú gépeket szereztünk be. Vannak ingatlanok, amit célszerű lenne megvásárolni.

A Polgármester kéri, hogy aki elfogadja az előterjesztést, kézfelemeléssel jelezze.

*A Képviselő-testület egyhangúlag – 5 igen szavazattal, ellenszavazat és tartózkodás nélkül - a következő rendeletet alkotta:*

**Jánd Község Önkormányzata Képviselő-testületének**

**5/2016. (V.31.) önkormányzati rendelete**

**a 2015. évi önkormányzati költségvetés végrehajtásáról**

Jánd Község Önkormányzatának (a továbbiakban: Önkormányzat) Képviselő-testülete (a továbbiakban: Képviselő-testület) a helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 138. § (1) bekezdés k) pontjában, az államháztartásról szóló 2011. évi CXCV. törvény 91. § (1) bekezdésében kapott felhatalmazás alapján – Magyarország helyi önkormányzatairól szóló 2011. évi CLXXXIX. törvény 120. § (1) a) pontjában meghatározott feladatkörében eljáró Pénzügyi Bizottság véleményének kikérésével, a 2015. évi költségvetés végrehajtásáról a következőket rendeli el:

1.§ (1) Az Önkormányzat Képviselő-testülete a 2015. évi költségvetés végrehajtásáról szóló zárszámadást

147 970 E Ft Költségvetési bevétellel

137 064 E Ft Költségvetési kiadással

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

10 906 E Ft maradvánnyal

hagyja jóvá.

(2) A Képviselő-testület az Önkormányzat 2015. évi bevételi előirányzatait és azok teljesítését a Zr. 1. mellékletében foglaltaknak megfelelően fogadja el.

(3) A Képviselő-testület az Önkormányzat 2015. évi saját bevételi előirányzatait és azok teljesítését a Zr. 2. melléklete szerint fogadja el.

(4) A Képviselő-testület az Önkormányzat 2015. évi kiemelt kiadási előirányzatainak teljesítését feladatonként a Zr. 3. melléklete szerint hagyja jóvá.

2. § (1) A Képviselő-testület az Önkormányzat 2015. évi zárszámadását részletesen a következők szerint fogadja el:

(2) Az Önkormányzat a pénzeszközátadás, szociális támogatások kiadási előirányzatit és azok teljesítését a Zr. 4. melléklete szerint hagyja jóvá.

(3) A Képviselő-testület az Önkormányzat felhalmozási kiadásainak teljesítését, valamint a működési és felhalmozási előirányzatának mérlegét a Zr. 5. és 6. mellékleteiben foglaltaknak megfelelően hagyja jóvá.

(4) A Képviselő-testület az Önkormányzat 2015. évi maradvány-kimutatását a Zr. 7. mellékletében foglaltak szerint fogadja el.

3. §. (1) A Képviselő-testület utasítja a jegyzőt, hogy a maradványt érintő kötelezettségek teljesítését kísérje figyelemmel.

(2) A jegyző a maradványnak a 2016. évi előirányzatokon történő átvezetéséről gondoskodni köteles.

4. § (1) Ez a rendelet a kihirdetését követő napon lép hatályba.

Asztalos István Feketéné dr. Lázár Emese

polgármester aljegyző

ZÁRADÉK:

A rendelet 2016. május 31. napján került kihirdetésre.

Feketéné dr. Lázár Emese

aljegyző

-------------------------

**Tárgy:(2.tsp.). Előterjesztés a Beregi Többcélú Kistérségi Önkormányzati Társulás**

**Társulási Megállapodásának módosítására.**

**Előadó:**  Asztalos István polgármester

**Asztalos István (polgármester):** Tájékoztatja a jelenlévőket, hogy 2004. november 10. napján, a korábbi Beregi Területfejlesztési Önkormányzati Társulás átalakulásával létrejött a Beregi Többcélú Kistérségi Önkormányzati Társulás . A Társulási Megállapodás értelmében a Társulást 27 település alkotja (Aranyosapáti Község, Barabás Község, Beregdaróc Község, Beregsurány Község, Csaroda Község, Gelénes Község, Gemzse Község, Gulács Község, Gyüre Község, Hetefejércse Község, Ilk Község, Jánd Község, Kisvarsány Község, Lónya Község, Márokpapi Község, Mátyus Község, Nagyvarsány Község, Olcsva Község, Tarpa Nagyközség, Tákos Község, Tiszaadony Község, Tiszakerecseny Község, Tiszaszalka Község, Tiszavid Község, Tivadar Község, Vámosatya Község és Vásárosnamény Város).

A BEREGTÖT a területfejlesztés, az orvosi ügyelet szervezése, fenntartása, a család- és gyermekjóléti ellátás, a belső ellenőrzési feladatok ellátása és a bölcsőde fenntartása feladatok ellátását vállalta át a társult önkormányzatoktól.

A BEREGTÖT tagjai közül Tarpa Nagyközség, Gulács Község, Márokpapi Község, Beregdaróc Község és Beregsurány Község Képviselő-testületei 2015. decemberébendöntöttek arról, hogy a belső ellenőrzési feladatok ellátását – mint a Tarpai Közös Önkormányzati Hivatal tagjai – maguk biztosítják, a BEREGTÖT által biztosított belső ellenőrzési feladatok ellátásában nem kívánnak részt venni, a feladat finanszírozásához nem járulnak hozzá.

Amennyiben a BEREGTÖT fent említett tagjai a belső ellenőrzési feladatok ellátását nem kívánják igénybe venni, azonban továbbra is a BEREGTÖT tagjai maradnak, abban az esetben a Társulási Megállapodás módosítását bármely időpontban el lehet végezni, ehhez azonban Magyarország helyi önkormányzatairólszóló 2011. évi CLXXXIX. törvény88. § (2) bekezdése szerintvalamennyi tagönkormányzat Képviselő-testületének minősített többséggel hozott döntése szükséges.

*„(2) A társulásban részt vevő képviselő-testületek mindegyikének minősített többséggel hozott döntése szükséges a társulási megállapodás jóváhagyásához, módosításához vagy a társulás megszüntetéséhez.”*

Jánd Község Önkormányzata a BEREGTÖT feladatainak ellátásában, azok finanszírozásában lakosságszámát meghaladóan kiveszi részét. Az érintett települések feladatból való kiválásával tovább növekszik az önkormányzatunkra jutó hozzájárulás mértéke.

**Feketéné dr. Lázár Emese (aljegyző):** Jogszabály azt megengedi, hogy évközben kilépjenek egy feladat ellátásból, azonban ezt az elfogadott költségvetésre tekintettel praktikus csak a következő év első napjával megtenni.

A Polgármester kéri, hogy aki elfogadja az előterjesztést, kézfelemeléssel jelezze.

*A Képviselő-testület egyhangúlag – 5 igen szavazattal, ellenszavazat és tartózkodás nélkül - a következő határozatot hozta:*

**Jánd Község Önkormányzata Képviselő-testületének**

**20/2016.(V. 30.) önkormányzati határozata**

**A Beregi Többcélú Kistérségi Önkormányzati Társulás**

**Társulási megállapodásának módosításáról**

*A Képviselő-testület:*

* **Tudomásul veszi,** hogy Tarpa Nagyközség Önkormányzata, Gulács Község Önkormányzata, Márokpapi Község Önkormányzata, Beregdaróc Község Önkormányzata és Beregsurány Község Önkormányzata a Beregi Többcélú Kistérségi Önkormányzati Társulás (továbbiakban: BEREGTÖT) belső ellenőrzési feladatai ellátásában 2017. január 01. napjától nem kíván részt venni és annak finanszírozásához sem járul hozzá.
* A BEREGTÖT Társulási Megállapodás II. fejezet 3) pontja d) alpontjának második bekezdését az 1) pontban foglaltak miatt és az ott megjelölt hatállyal az alábbiak szerint módosítja:

„A BEREGTÖT tagjai közül 22 településre terjed ki a közös feladatellátás.”

* Felhatalmazza a Polgármestert, hogy a Társulási Megállapodás módosítását aláírja.

A határozatot kapják:

1. Polgármester, Jegyző (helyben),
2. Érintett Önkormányzatok (székhelyükön),
3. BEREGTÖT Kistérségi Fejlesztési Iroda vezetője (székhelyén).

-------------------------------

**Tárgy:(3.tsp.). Előterjesztés a települési önkormányzat gyermekjóléti, gyermekvédelmi**

**feladatainak 2015. évi ellátásáról szóló átfogó értékelésről.**

**Előadó:**  Asztalos István polgármester

**Asztalos István**:**(polgármester)**: Tájékoztatja a Képviselő-testületet, hogy a községben 189 fő 18 éven aluli gyermeket tartunk nyilvántartásban. 78 család- ezen belül l31 gyermek - részesül rendszeres gyermekvédelmi kedvezményben. Mint mindenki előtt ismeretes, 2008. szeptemberétől a helyi általános iskolában társulás miatt teljesen megszűnt az oktatás. A gyermekek a Vásárosnaményi Eötvös József Általános Iskolába, valamint a Petőfi Sándor Tagintézménybe járnak. A 3-6 éves korú gyermekek napközbeni ellátását a „Vadvirág” Óvodán keresztül tudjuk biztosítani. Az óvoda társulási formában a Vásárosnaményi „Játékország Óvodái” tagintézménye. 2 csoporttal működik. A helyben beírt létszám 42 fő, ebből 22 fő a kis-és középső csoport, 20 fő a nagycsoportos gyermekek száma. A rendszeres gyermekvédelmi kedvezményben részesülők kedvezményesen étkezhetnek.

2015. évben védelembe vételre nem került sor. Átmeneti gondozott gyermek községünkben nincs. Önkormányzatunk önálló intézményt e feladat ellátására nem tart fenn, a feladat ellátásáról a Magyar Vöröskereszt Szabolcs-Szatmár-Bereg Megyei Szervezetével kötött Feladat- Ellátási Szerződés útján gondoskodik.

Településünkön bölcsőde nem működik, azonban a Vásárosnaményi BEREGTÖT 2012. évben vissza nem térítendő támogatást nyert 28 férőhelyes bölcsőde létrehozására, kialakítására. Az átadás megtörtént, várhatóan 2016. júliusában az új ellátási forma működni fog. Az intézmény ellátási területe a Vásárosnaményi kistérség teljes közigazgatási területét lefedi, így a községünkben élő 0-3 éves korú gyermekek napközbeni ellátása hamarosan biztosított lesz.

Bűnmegelőzési programmal nem rendelkezünk. Nagyon jó a kapcsolatunk a rendőrséggel és a polgárőrséggel. A fiatalkorúak pártfogó felügyeletének végrehajtásával kapcsolatos ügyviteli teendőket 2012. óta Farkas Péter látja el.

A Polgármester kéri, hogy aki elfogadja az előterjesztést, kézfelemeléssel jelezze.

*A Képviselő-testület egyhangúlag – 5 igen szavazattal, ellenszavazat és tartózkodás nélkül - a következő határozatot hozta:*

**Jánd Község Önkormányzata Képviselő-testületének**

**21/2016. (V. 30.) önkormányzati határozata**

**a települési önkormányzat gyermekjóléti, gyermekvédelmi feladatainak 2015. évi ellátásáról szóló átfogó értékelésről.**

A Képviselő-testület:

Figyelemmel a 149/1997. (IV.10.) Korm.rendelet 10. sz. mellékletében foglaltakra, a Jánd Községi Önkormányzatnál végzett 2015. évi gyermekjóléti és gyermek- védelmi feladatok ellátásáról készült átfogó értékelés tartalmával egyetért, azt elfogadja.

A határozatról értesül:

1./ Sz-Sz-B. Megyei Kormányhivatal Gyámügyi és Igazságügyi Főosztálya

(4400 Nyíregyháza, Hősök tere 5.)

2./ Irattár.

--------------------

**Tárgy:(4.tsp.).Előterjesztés önkormányzati ingatlan magánszemély általi megvásárlásá- ról.**

**Előadó:**  Asztalos István polgármester

**Asztalos István**:**(polgármester)**: Tájékoztatja a Képviselő-testületet, hogy Tar Sándor vásárosnaményi lakos kérelmet nyújtott be hivatalunkhoz, melyben a Jánd, Petőfi út. 44. szám alatti eladóvá vált üres önkormányzati telket kívánja megvásárolni. Ez a telek korábban a Tar Sándor szülei tulajdonában volt, ezért sok emlék fűzi hozzá. Komoly szándékkal érdeklődik a telek iránt, 600.000.-Ft-ot ajánlott fel érte. Az ingatlanon lévő romok eltakarításából kiveszi részét, amennyiben egyezség születik a vételárban.

Tájékoztatja továbbá a testületet, hogy Fehér Róbert Jánd, Dózsa Gy. utcai lakos is jelezte ezen ingatlan megvásárlását, Ő 500.000.-Ft.-ot kínált a telekért. Javaslom az ingatlan eladási árát 650.000.-Ft-ra emelni.

**Feketéné dr. Lázár Emese (aljegyző):** Tájékoztatja a Képviselő-testületet, hogy az önkormányzati vagyon hasznosításról helyi rendelet van. Az ingatlant meg kell hirdetni, előtte értékbecslést kell készíttetni, versenytárgyalás útján kell értékesíteni. Képviselő-testület hatáskörébe tartozik, egy pályázati felhívást közzé kell tenni.

**Asztalos István (polgármester):** Igen tudom, hogy mindezekkel kell rendelkezni.

A Polgármester kéri, hogy aki elfogadja az előterjesztést, kézfelemeléssel jelezze.

*A Képviselő-testület egyhangúlag – 5 igen szavazattal, ellenszavazat és tartózkodás nélkül - a következő határozatot hozta:*

**Jánd Község Önkormányzata Képviselő-testületének**

**22/2016. (V. 30.) önkormányzati határozata**

**önkormányzati ingatlan magánszemély általi megvásárlásáról**

A Képviselő-testület:

1. **Kifejezi azt a szándékát,** hogy a Jánd, Petőfi út. 44.szám alatti ingatlant értékesíti.
2. **Felhatalmazza** a Polgármestert, hogy az értékesítés érdekében a szükséges intézkedéseket tegye meg a vagyonhasznosításáról szóló rendelet szabályainak megfelelően.

Felelős: Polgármester

Határidő: azonnal

A határozatot kapják:

Polgármester, Jegyző (helyben)

-----------------------------

**Tárgy:(4.tsp.).Előterjesztés a települési önkormányzatok 2016.évi rendkívüli önkor-mányzati támogatására vonatkozó igény benyújtására.**

**Előadó:**  Asztalos István polgármester

**Asztalos István**:**(polgármester)**: Tájékoztatja a Képviselő-testületet, hogy a települési önkormányzatok rendkívüli támogatásnak igénybevételére a Belügyminisztérium és a Nemzetgazdasági Minisztérium pályázatot hirdetett. A pályázat célja a települési önkormányzatok működőképességének megőrzése vagy egyéb, a feladataik ellátását veszélyeztető helyzet elhárítása. A pályázatot az év során folyamatosan, de legkésőbb 2016. szeptember 30-áig lehet benyújtani, legfeljebb évi két alkalommal. A támogatás folyósítása előfinanszírozás keretében, egy összegben történik, az elbírálás szintén folyamatos, a döntés legkésőbb 2016. december 20-ig születik meg.

Támogatás iránti kérelmét a szállítói tartozások rendezésére 2.320.690.-Ft. összeggel és a közös feladatellátáshoz kapcsolódó tartozások (BEREGTÖT 532.162.-Ft. lejárt tartozás) kifizetésére nyújtaná be az Önkormányzat.

A támogatás igénylésének alapfeltétele, hogy a Képviselő-testület döntsön a pályázat benyújtásáról.

A Polgármester kéri, hogy aki elfogadja az előterjesztést, kézfelemeléssel jelezze.

*A Képviselő-testület egyhangúlag – 5 igen szavazattal, ellenszavazat és tartózkodás nélkül - a következő határozatot hozta:*

**Jánd Község Önkormányzata Képviselő-testületének**

**23/2016. (V.30.) önkormányzati határozata**

**a települési önkormányzatok 2016. évi rendkívüli önkormányzati támogatására vonatkozó igény benyújtásáról**

A Képviselő-testület:

1. **Hozzájárul** a Magyarország 2016. évi központi költségvetéséről szóló 2015. évi C. törvény 3. mellékletének 1. pontja alapján, **a települési önkormányzatok** **rendkívüli önkormányzati támogatására** vonatkozó igény benyújtásához.
2. **Felhatalmazza** a Polgármestert a szükséges dokumentumok Magyar Államkincstár Szabolcs-Szatmár-Bereg Megyei Igazgatósága felé történő benyújtására.

Felelős: Polgármester

Határidő: azonnal

A határozatot kapják:

* Polgármester (helyben)
* Jegyző (helyben)
* Pénzügyi előadó (helyben)
* Magyar Államkincstár Sz-Sz-B. Megyei Igazgatósága (székhelyén),
* Irattár.

-----------------------

**Tárgy:(5.tsp.).** **Kárpát-medencei Magyarokért Egyesület telek vételi ajánlata.**

**Előadó:**  Asztalos István polgármester

**Asztalos István**:**(polgármester)**: Tájékoztatja a Képviselő-testületet, hogy a Kárpát-medencei Magyarokért Egyesület Elnöke vételi ajánlattal élt, mely szerint a Virág utca elején 6 db telket kívánnak megvásárolni, melyeken a tervek szerint közösségi célú intézmény létrehozására törekednek. Konkrétan a 420/1, 420/2, 420/3, 420/4, 420/5, valamint a 420/6. hrsz-ú ingatlanokra tartanak igényt. Az Egyesület által megajánlott irányár telkenként 350.000.-Ft. Először is felértékeltetjük a telkeket, piaci alapon fogjuk a telkeket eladni.

**Koncz Gábor (képviselő):** A Virág utcai telkek értékesítéséhez eddig pozitívan álltunk hozzá, de ez az ajánlat nagyon kicsi. Legalább 500.000.-Ft-ot javaslok megállapítani. Víz, gáz, áram és aszfalt út van. 6 ingatlant kérnek.

**Asztalos István**:**(polgármester):** Az 500.000.-Ft legyen a minimum. Fel kell értékeltetni mind a 47 telket.

**Feketéné dr. Lázár Emese (aljegyző):** A lényeg az, hogy az önkormányzat támogatja a kérelmet. 6 hónapon belüli értékbecslést kell készíttetni. Lehet egyenként is értékeltetni a telkeket, nem muszáj mind a 47 db-ot egyszerre.

**Szalai Kálmán (alpolgármester):** Örülök, hogy elindul már valami a Virág utcai telkekkel kapcsolatban. Kiskőrössel vagyunk testvér település, Ők is szeretnének ebből a telkekből vásárolni.

**Feketéné dr. Lázár Emese (aljegyző):** Ennek a kezdeményezésnek mindenképpen jó hatása van. Szerződést kell velük kötni.

**Koncz Gábor (képviselő):** Az értékbecslést úgy kell elkészíttetni, hogy legyen egy kis mozgásterünk nekünk is, véleményem szerint 6-700.000.-Ft. legyen. A kérelmező valószínűleg pályázatba akarja betenni.

**Feketéné dr. Lázás Emese (aljegyző):** Meg kell nézni a pályázati kiírásokat konkrétan, miről szól a kiírás, lehet-e elszámolni benne ingatlanvásárlást?

A Polgármester kéri, hogy aki elfogadja az előterjesztést, kézfelemeléssel jelezze.

*A Képviselő-testület egyhangúlag – 5 igen szavazattal, ellenszavazat és tartózkodás nélkül - a következő határozatot hozta:*

**Jánd Község Önkormányzata Képviselő-testületének**

**24/2016. (V.30.) önkormányzati határozata**

**Kárpát-medencei Magyarokért Egyesület telek vételi ajánlatáról**

A Képviselő-testület:

1. **Kifejezi azon szándékát,** hogy a Jánd, Virág utcai telkeket értékesíteni kívánja.
2. **Felhatalmazza** a Polgármestert, hogy az értékesítés érdekében a szükséges intézkedéseket tegye meg a vagyonhasznosításáról szóló rendelet szabályainak megfelelően.

Felelős: Polgármester

Határidő: azonnal

A határozatot kapják:

1. Polgármester (helyben)
2. Jegyző (helyben)

**EGYEBEK:**

**dr. Lénárt Sándor Pál (képviselő):** Orbán Sándorné családi lakóház ügyéről szeretnék érdeklődni. Önkormányzati lakásban élnek, a sajátjuk romban van. Még mindig nincs rendezve a tulajdonviszony.

**Feketéné dr. Lázár Emese (aljegyző):** Az akkori Közigazgatási Hivatal rendezte árvízkor. Kötni kellett vele szerződést. Bírósági keresetet lehet beadni.

**dr. Lénárt Sándor Pál (képviselő):**Arról volt szó, hogy a temetőben le lesz lakatolva a sírok közötti bejáró, és ez nem történt meg. Az autók azóta is bejárnak a sírok közé.

**Koncz Gábor (képviselő):** Még tovább is lehetne lerakni a járólapokat. Ott van a sok lap, egy kis szilárd burkolatot lehetne még csinálni.

**Asztalos István (polgármester):** Az uborka földre is kell még kb. 600 db lap, mert egy kisebb épületet is építünk, annak az alapja is járólap lenne.

**dr. Lénárt Sándor Pál (képviselő):** Az iskolai számítógépeket is ki kellene osztani, mert évről-évre amortizálódik lefele. Ki kell értesíteni a lakosságot, és a rászorultaknak ki kell osztani.

**Asztalos István (polgármester):**  Tájékoztatom a Tisztelt Képviselő-testületet, hogy van egy státuszunk, közalkalmazott karbantartó. Meg tudnánk oldani az alkalmazását közmunka keretében, magasabb fizetéssel. Brigádvezetőként tudnánk alkalmazni, mert szakközépiskolai érettségije van. Ugyanazt a munkát végezné, mint eddig. Ez 1.500.000.-Ft. kiadást jelent a hivatalnak.

**Feketéné dr. Lázár Emese (aljegyző):** Van ilyen lehetőség, ha az önkormányzat nem kíván ilyen munkakört fenntartani.

**Szalai Kálmán (alpolgármester):** Én már átéltem ilyen esetet. Vizsgáljuk meg, miben csonkul? Közmunka keretében nem szívesen akar dolgozni senki. Gondoljuk át, ne szenvedjen csorbát semmiben a dolgozó.

**Koncz Gábor (képviselő):** Meg kell nézni, hogy milyen végkielégítést kaphat. A biztonságot az önkormányzat garantálja.

**Asztalos István(polgármester):** Teljes biztonságot garantálunk neki, semmi sérelem nem érheti.

**Csonka Sándor (képviselő):** Értékteremtő munkát kell számára kitalálni, nem feltétlenül kell leépíteni. Át kell ezt gondolni, hogy jól jöjjön ki belőle a dolgozó.

**Szalai Kálmán (alpolgármester):** A falubeliek segítséget kértek tőlem, mert az Árpád utcából rettenetes bűz terjed.

**Asztalos István** polgármester megköszönte a megjelenést és az ülést bezárta.

K.m.f.

Asztalos István Feketéné dr. Lázár Emese

polgármester aljegyző